ประกันภัยวิ่งสู้ฟัดหาพันธมิตรแบงก์ เพิ่มช่องทางจำหน่ายหลังเบี้ยทรงตัว
ประกันภัยหาพันธมิตรธนาคารขาขวิด ดันยอดธุรกิจโตสู้เศรษฐกิจชะลอ
15 เม.ย. 2558

ประกันภัยหาพันธมิตรธนาคารขาขวิด ดันยอดธุรกิจโตสู้เศรษฐกิจชะลอ
น.ส.ปวีณา ศรีสุวรรณ ผู้อำนวยการฝ่ายงานประกันภัยธนกิจ บริษัท แอกซ่าประกันภัย เปิดเผยว่า การขายผ่านธนาคาร (แบงก์แอสชัวรันส์) ของบริษัทในไตรมาสแรกยังเติบโตเมื่อเทียบกับปีที่ผ่านมา อย่างไรก็ตามบริษัทยังคงเดินหน้าหาธนาคารพันธมิตรเพิ่มขึ้น เพื่อขยายตลาดลูกค้าที่ไม่ใช่ประกันภัยรถยนต์ และเพื่อเพิ่มโอกาสในการเติบโต โดยในเร็วๆ นี้ จะมีการเซ็นสัญญากับธนาคารรายใหม่ จากปัจจุบันที่ขายประกันผ่านธนาคารยูโอบี ธนาคารธนชาต ธนาคารทิสโก้ และธนาคารกสิกรไทย 
นอกจากนี้ บริษัทอยู่ระหว่างการพัฒนาช่องทางตลาดดิจิทัลร่วมกับธนาคารที่เป็นพันธมิตรหนึ่งราย เมื่อลูกค้าเข้ามาในเว็บไซต์ของธนาคารจะมีผลิตภัณฑ์ของบริษัทให้เลือกด้วย ซึ่งเป็นแผนตอบรับสังคมออนไลน์ที่กำลังเติบโตอย่างมาก
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย กล่าวว่า การมีช่องทางการขายที่หลากหลายทำให้บริษัทมีรายได้เพิ่มขึ้น เพื่อสร้างผลตอบแทนที่ดีให้กับบริษัทและผู้ถือหุ้น บริษัทจึงยังคงมองหาพันธมิตรธนาคารรายใหม่ๆ อย่างต่อเนื่อง
ปัจจุบันบริษัทอยู่ระหว่างการพูดคุยกับธนาคารอาคารสงเคราะห์ (ธอส.) และธนาคารเพื่อการเกษตรและสหกรณ์การเกษตร (ธ.ก.ส.) ในการเพิ่มธุรกิจใหม่ๆ จากปัจจุบันที่ธนาคารไทยพาณิชย์ทำรายได้จากช่องทางธนาคารถึง 50% โดยมีธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารแลนด์ แอนด์ เฮ้าส์ เป็นพันธมิตร
สำหรับ 2 เดือนแรก ธุรกิจประกันวินาศภัยทั้งระบบมีเบี้ยรับรวม 3.45 หมื่นล้านบาท เพิ่มขึ้น 25 ล้านบาท แยกเป็นเบี้ยประกันภัยรถยนต์ 1.98 หมื่นล้านบาท เพิ่มขึ้น 2.09% ซึ่งเติบโตจากประกันภัยภาคบังคับที่เพิ่มขึ้น 10.94% ขณะที่ประกันภัยภาคสมัครใจเติบโตเพียง 0.83% ส่วนประกันอัคคีภัยมีเบี้ยรับรวม 1,853.29 ล้านบาท ลดลง 5.11% เบี้ยประกันภัยทางทะเลและขนส่ง 891.42 ล้านบาท ลดลง 3.94% เบี้ยประกันภัยเบ็ดเตล็ด 1.19 หมื่นล้านบาท ลดลง 2.2%